Verbruikersake: Dis wat jy moet weet oor waarborge | Maroela Media
Maatskappye gebruik dikwels beloftes van 'n waarborg as deel van 'n bemarkingsveldtog, veral vir duurder goedere, maar min verbruikers weet dat alles wat hulle koop in elk geval 'n waarborg het. Die Wet op Verbruikersbeskerming bepaal elke produk of diens wat jy koop, het 'n versweë waarborg. Ina Opperman verduidelik wat 'n versweë waarborg is en hoe jy kan seker maak dat hierdie waarborg nagekom word.
Volgens artikel 56 (1) van die Wet op Verbruikersbeskerming het elke transaksie 'n versweë bepaling dat die produsent of invoerder, verspreider én die kleinhandelaar elkeen waarborg dat die goedere voldoen aan die vereistes en standaarde van artikel 55, tensy dit verander is teenstrydig met die instruksies of nadat dit die produsent of invoerder, verspreider of kleinhandelaar se beheer verlaat het.
Jy het die reg op veilige goedere van goeie gehalte volgens artikel 55, wat gepas is vir die doel waarvoor dit gemaak is, in 'n goeie werkende toestand. Die goedere mag nie enige defekte hê nie en moet vir 'n redelike tydperk bruikbaar en duursaam wees. Dit moet ook aan standaarde van die Wet op Standaarde of enige ander openbare regulasie voldoen.
Artikel 56 dui aan dat die versweë waarborg en jou regte daaroor, geld saam met enige ander versweë waarborg of voorwaarde in die gemene reg, die Wet op Verbruikersbeskerming of enige ander openbare regulasie en 'n uitdruklike waarborg of voorwaarde van die produsent of invoerder, verspreider of kleinhandelaar.
Jy kan goedere volgens artikel 56 binne ses maande aan die verskaffer teruggee sonder om 'n boete te betaal.
Wat kan jy van die verskaffer verwag?
Jy kan verwag dat die verskaffer, volgens artikel 56, goedere wat gebrekkig, onveilig of defektief is te herstel of vervang of dat hy jou geld terugbetaal. Wanneer 'n vervaardiger die produk of 'n onderdeel herstel en dit nie binne drie maande doen nie of as jy ontdek nog iets is fout daarmee, moet die verskaffer die produk vervang of jou geld terug betaal. Die verskaffer dra die onkoste en risiko indien dit nie aan die vereistes van artikel 55 voldoen nie. Hierdie bepalings is ook van toepassing op tweedehandse of gebruikte produkte.
Onthou: Die versweë waarborg is van krag saam met enige ander waarborg van die vervaardiger. Wanneer 'n vervaardiger 'n produk vir twee jaar waarborg, het jy dus meer regte gedurende die eerste ses maande ingevolge die Wet op Verbruikersbeskerming. Ná die eerste ses maande kan die vervaardiger byvoorbeeld bepaal dat jou produk net herstel sal word en nie vervang sal word nie. Die een kan nooit die ander uitsluit nie en niemand mag verwag dat jy 'n ooreenkoms teken dat jy jou versweë waarborg opgee ter wille van die vervaardiger se waarborg nie.
Jou regte as jy iets teruggee
Volgens artikel 56 moet die verkoper die onkoste betaal om iets waarmee daar fout is, terug te kry. Jy moet egter verduidelik waarom die produk van swak gehalte is en jy moet bewys dat jy dit in die laaste ses maande gekoop het. As jy iets teruggee wat van swak gehalte is, hoef jy nie 'n kwitansie te wys nie, maar jy moet tog bewys wanneer en waar jy dit gekoop het en hoeveel jy betaal het.
Jy moet die verskaffer genoeg tyd gee om te bepaal of daar fout is en verskaffers moet binne 'n billike tyd vir jou terugvoering gee.
Hier is geen versweë waarborg nie
Produkte en dienste wat jy op krediet koop, is nie onderworpe aan die versweë waarborg nie, maar hierdie produkte moet steeds van goeie gehalte wees. Jy kan produkte wat op krediet gekoop is, net teruggee ingevolge die kredietooreenkoms. Jy kan eis dat die produkte herstel word, maar jy kan nie 'n omruiling of terugbetaling eis indien dit nie in die kredietooreenkoms staan nie.
Geskenke is ook nie onderworpe aan die versweë waarborg nie, maar die persoon wat vir die produk betaal het, kan dit teruggee vir 'n terugbetaling, vervanging of herstelwerk.
Produkte en goedere wat jy op 'n veiling koop, word nie deur artikel 56 gedek nie.
Onthou: 'n Versweë waarborg is 'n "Implied warranty of quality" in Engels.
Ek sal graag wil weet: XYZ waarborg hulle motor batterye vir 24 maande. Die twaalfde maand vervang hulle die battery onder waarborg met 'n soortgelyke (dieselfde maak) battery. Dra die nuwe battery ook weer 24 maande waarborg, indien nie, hoekom nie?
Nee, die battery dra nie ook n 24 maande waarborg nie. Dit werk in alle gevalle so. Die oorspronklike produk (battery) is die item waarop die waarborg is, as hy in maand 23 ingee, sal hy vervang word, met n nuwe een, en die waarborg sal steeds verval na 1 maand. Met jou oorspronklike aankoop, is daar basies verduidelik dat die produk gewaarborg is vir 2 jaar, al vervang jy elke maand die produk agv n fout, sal dit steeds net vir 2jaar gedlig wees. Dink dis redelik logies, anders sal geen besigheid bestaan het nie, alles sou dan teoreties… Lees meer »